SKRIFTLIG FORESPØRGSEL E-2415/00

af María Sornosa Martínez (PSE) til Kommissionen

(18. juli 2000)

Om: Behovet for lovgivning om flytning af behandlingskrævende patienter på ventelister mellem hospitaler i medlemslandene. Situationen i Spanien

I Spanien er et alvorligt sundhedsmæssigt problem for nylig kommet frem i lyset, idet flere personer er døde, mens de ventede på operation på grund af de lange ventelister både til operationer og konsultationer hos speciallæger og diagnosticerende prøver på de offentlige hospitaler. Situationen er ret alvorlig i hele landet, og i den selvstyrende region Valencia for eksempel er der ventetider på op til halvandet år for elektrokardiogramundersøgelser, medens det er beregnet, at der mangler 3 200 hospitalssenge til kronisk syge og døende patienter.

Denne situation er uacceptabel og helt klart i modstrid med traktatens artikel 152, hvori det fastsættes, at der skal sikres et højt sundhedsbeskyttelsesniveau.

Med henvisning til:

- Rådets resolution af 18. november 1999, hvori medlemsstaterne og fællesskabsinstitutionerne anmodes om at sikre sundhedsbeskyttelse i alle Fællesskabets politikker og aktioner.

- Rådets resolution af 8. juni 1999, hvori der blev insisteret på vigtigheden af, at det nye fællesskabsprogram på sundhedsområdet skal fremme og støtte samarbejdet mellem medlemsstaterne;

- konklusionerne fra Forum Sanitatis' møde i Barcelona den 31. juni 2000 med deltagelse af læger og andre inden for sundhedssektoren, hvori EU blev anmodet om at fastsætte bestemmelser om flytning af patienter på ventelister;

- indlægget fra kommissær Byrne i Europa-Parlamentet den 16. juni 2000, hvori han lovede, at der i det nye handlingsprogram for sundhed vil blive sikret et højt sundhedsbeskyttelsesniveau, og, at medlemsstaterne ville blive opfordret til at påtage sig et ansvar, selv om sundhedsrelaterede anliggender har været uddelegeret til regionale eller lokale regeringer.

Hvilke foranstaltninger har Kommissionen til hensigt at iværksætte for at opfylde traktatens artikel 152 i denne alvorlige situation, der er opstået i Spanien med ekstremt lange ventelister?

I hvilken af de tre nøgleområder i sundhedsprogrammet er der fastsat foranstaltninger til afhjælpning af denne mangel inden for sundhedsvæsenet, som er livstruende for borgere, der venter på behandling?

Vil Kommissionen være villig til at iværksætte lovgivningsforanstaltninger for at regulere flytningen af patienter på ventelister mellem Fællesskabets forskellige medlemslande?

Svar afgivet på Kommissionens vegne af David Byrne

(25. september 2000)

Kommissionen er bekendt med problemet vedrørende ventelister for patienter i flere medlemsstater.

En lang række faktorer bidrager til problemet, bl.a. øgede udgifter, demografiske tendenser, nye og kostbare medicinske teknologier og et større forventningsniveau i befolkningen, men problemet skal løses af medlemsstaterne som led i deres ansvar for at organisere og levere sundhedstjenesteydelser og medicinsk behandling.

Fællesskabet kan hjælpe medlemsstaterne med at forbedre deres sundhedssystemer og sikre et højt sundhedsbeskyttelsesniveau. Med dette for øje fremsatte Kommissionen forslag til Europa-Parlamentets og Rådets afgørelse om vedtagelse af et program for Fællesskabets indsats inden for folkesundheden (2001-2006)(1), der bl.a. omfatter aktioner med henblik på udvikling og forvaltning af et fællesskabsnet til at varetage overvågnings-, analyse- og rådgivningsopgaver vedrørende kliniske retningslinjer og kvalitet og god praksis i forbindelse med interventioner på sundhedsområdet; fremlæggelse af undersøgelsesresultater, rådgivende udtalelser og retningslinjer vedrørende sundhedsteknologier, interventioner på sundhedsområdet og kvalitet og god praksis; samt indsamling af væsentlige informationer om sundhed og sundhedstjenester, herunder spørgsmål om adgang og rettigheder.

Forslaget er for øjeblikket til behandling i Rådet og Parlamentet.

EF-traktatens artikel 152 (tidligere artikel 129) giver helt klart ikke Fællesskabet mandat til at lovgive inden for organisation og levering af sundhedstjenesteydelser og medicinsk behandling og udelukker udtrykkeligt, at der træffes foranstaltninger beregnet på harmonisering af medlemsstaternes love og bestemmelser (undtagen foranstaltninger på veterinær- og plantesundhedsområdet samt foranstaltninger vedrørende kvaliteten og sikkerheden af organer og stoffer af menneskelig oprindelse, blod og blodprodukter).

(1) KOM(2000) 285 endelig af 16.5.2000.